Hindia kukolo

La Hindia kukolo (Cuculus micropterus, laŭ kio mallongflugila kukolo) estas membro de la kukoloj aŭ Cuculus, plej konata genro de la ordo de birdoj, nome Cuculiformes, kiu inkludas ankaŭ la Geococcyx, la aniojn, la centropojn, kaj la hoacinon. Ĝi troviĝas en la Hinda subkontinento kaj Sudorienta Azio. Ilia teritorio estas el Barato, Bangladeŝo, Butano, Nepalo kaj Srilanko orienten ĝis Indonezio kaj norden ĝis Ĉinio kaj plej Orienta Rusio. Ĝi estas solema kaj timema birdo, trovebla en densaj arbaroj kaj malfermaj arbaroj ĝis 3 600 m.

Aspekto
Tiu estas mezgranda kukolo kun ambaŭ seksoj similaj. Ĝi havas grizajn suprajn partojn, dum la suba flanko havas larĝan nigran striecon. La vosto estas strieca kun larĝa subfina malhela bendo kaj blanka pinto. Junuloj havas blankajn markojn sur la krono kaj blankajn mentonon kaj gorĝon, kontraste kun malhela vizaĝo. Junuloj estas pli brunaj kaj havas larĝajn blankajn pintojn ĉe la kapo kaj flugilplumoj. La okulringo estas griza ĝis flava (trajto komuna kun la Akcipitra kukolo). La irisoj estas helbrunaj ĝis ruĝecaj. La ino diferencas de la masklo per tio, ke ĝi estas iomete pli palgriza sur la gorĝo kaj havas pli da bruno sur la brusto kaj vosto. La strieco sur la ventro estas pli mallarĝa ol ĉe la masklo. Kukolidoj havas oranĝecruĝan buŝon kaj flavajn randojn ĉe la aperturo..

La krio estas laŭta kun kvar notoj. Ili estis transskribitaj kiel "oranĝpekoe", "bo-ko-ta-ko" ktp. En norda Barato, ili povas esti loke oftaj dum la reprodukta sezono kun densecoj taksitaj je unu krianta birdo por po 2 km².

Ili manĝas harplenajn raŭpojn kaj aliajn insektojn, sed foje ili prenas ankaŭ fruktojn. Ili kutime manĝas sur la supra kanopeo, kolektante insektojn, foje farante aerajn atakojn por flugantaj termitoj aŭ malofte eĉ ŝvebante pli malalte proksime al la grundo.

Taksonomio kaj sistematiko
Du subspecioj estas ĝenerale agnoskitaj. La nomiga formo troviĝas en granda parto de kontinenta Azio, dum concretus, S. Müller, 1845, kiu estas pli malgranda kaj pli malhela, estas konata el la Malaja Duoninsulo, Javo, Sumatro kaj Borneo. La birdoj en la Amura regiono estas pli grandaj kaj Swinhoe priskribis formon el norda Ĉinio kiel Cuculus michieanus dum Walter Norman Koelz priskribis formon fatidicus el nordorienta Barato.

Distribuado kaj habitato
Tiu specio estas vaste distribuata tra Azio, el la Hinda subkontinento orienten ĝis Sudorienta Azio. La preferata vivejo estas kaj falfoliaj kaj ĉiamverdaj arbaroj, sed ankaŭ troviĝas en ĝardenaj terenoj kaj densa arbustaro.

Kelkaj populacioj en Barato migras suden vintre, kvankam ekzistas ankaŭ reproduktantaj populacioj en la sudaj areoj, kaj specimenoj estis kaptitaj nokte aŭ registritaj ĉe lumturoj. La populacio en Amurlando de Rusio estas migranta.

Kutimaro kaj ekologio
La hindia kukolo estas nestoparazito. En Rusio, oni trovis, ke inoj pariĝas kun specifaj maskloj dum la reprodukta sezono. La masklo deturnas la atenton de la gastigantoj de ilia nesto, donante tempon al la ino demeti sian ovon. Ĝi demetas sian solan ovon plejparte en la nestoj de drongoj kaj korvoj. Brunaj lanioj estis registritaj kiel gastigantoj en Rusio. La ino forprenas kaj manĝas ovon el la gastiganta nesto antaŭ ol demeti sian propran. La reprodukta sezono varias de majo ĝis julio en norda Ĉinio, marto ĝis aŭgusto en Barato, januaro ĝis junio en Birmo kaj januaro ĝis aŭgusto en la Malaja Duoninsulo.

Inter gastigantaj specioj estas Lanius cristatus en la Amura regiono, Nigra drongo (Dicrurus macrocercus) kaj la pigo Pica cyanea en Ĉinio. En Barato, gastigas ilin la nigra drongo kaj la griza drongo (Dicrurus leucophaeus). Aliaj registritaj gastigantoj estas la nigrakapa oriolo (Oriolus larvatus), la stria araneĉasisto (Arachnothera magna), Eurylaimus ochromalus kaj Dicrurus paradiseus.

La ovoj de tiu kukolo eloviĝas post 12 tagoj, dum tiuj de la bruna lanio en la Amura regiono bezonas 15 tagojn. Dum la tria aŭ kvara tago, la juna birdo fleksas sian dorson kiam tuŝita kaj forigas aliajn ovojn aŭ nestidojn. Ĉi tiu instinkto baldaŭ perdiĝas poste.

 Referencoj 

 Sankar, K (1993) The Indian Cuckoo (Cuculus micropterus micropterus Gould) in Sariska Tiger Reserve, Rajasthan. J. Bombay Nat. Hist. Soc.  90(3):512.
 Hewetson, C. E. (1956) Observations on the bird life of Madhya Pradesh. J. Bombay nat. Hist. Soc. 53(4):627.

Eksteraj ligiloj

 The Internet Bird Collection
 Bildoj ĉe ADW

Kategorio:Nestoparazitoj
Kategorio:Kukoledoj
Kategorio:Birdoj de Azio